EH Bildu Nafarroa talde parlamentarioko Adolfo Aráiz Flamarique jaunak 2022ko irailaren 13an PES-00254 galdera egin zuen, Palacio de Arozteguia SL eta Hotel Palacio Arozteguia SL merkataritza-enpresek eta Aroztegia Udalez gaindiko Plan Sektorialaren Konpentsazio Batzordeak aurkeztutako ondare-erantzukizuneko erreklamazioari buruzkoa. Hona hemen erantzuna:

**1.- Burututa al daude Palacio Arozteguia SL eta Hotel Palacio Arozteguia SL merkataritza-sozietateek eta Aroztegia Jauregiko Konpentsazio Batzordeak abiarazitako ondare-erreklamazioko prozedurak?**

Ez, ebazpen-proposamena eta espediente osoa Nafarroako Kontseilura igorri dira, Nafarroako Kontseiluari buruzko ekainaren 9ko 8/2016 Foru Legearen 14.1.i) artikuluan aurreikusitako derrigorrezko irizpena jaulki dezan.

**2.- Zer datatan amaitzen zen prozedura horiek burutzeko epea? Administrazio-isiltasun bidez ezetsiak izan al dira?**

Lehendakaritzako, Berdintasuneko, Funtzio Publikoko eta Barneko Departamentuko Idazkari Tekniko Nagusiaren otsailaren 21eko 6/2022 Ebazpenaren bidez, Nafarroako Foru Komunitateko administrazioaren ondare-erantzukizuneko prozedura abiatu zen, Palacio de Arozteguia SL eta Hotel Palacio Arozteguia SL eta Aroztegia Udalez gaindiko Plan Sektorialaren Konpentsazio Batzordearen ekimenez.

Administrazio publikoen administrazio prozedura erkideari buruzko urriaren 1eko 39/2015 Legearen 91.3 artikuluan ezarritakoaren arabera, prozedura abiatzen denetik sei hilabetekoa da erreklamazioa ebazteko eta hura jakinarazteko ezarritako gehieneko epea.

Aipatu epean esanbidezko ebazpenik eman ezean, da ebazpena partikularrari kalte-ordaina ematearen aurkakoa dela ulertzen ahalko, Administrazio Publikoen Administrazio Prozedura Erkideari buruzko urriaren 1eko 39/2015 Legearen 24.1 artikuluan xedatutakoaren arabera.

Administrazio-isiltasun bidez ezetsiak izan diren kasuetan, behin epemuga pasata administrazioak esanbidezko ebazpena emanen du urriaren 1eko 39/2015 Legearen 24.3 b) artikuluan agertzen den isiltasunaren zentzuari loturik egon gabe.

**3.- Eskatu al zaio Nafarroako Kontseiluari ondare-erantzukizuneko erreklamazio horiei buruz nahitaezkoa den irizpena jaulki dezan? Zer egunetan jaulki zuen irizpena? Zer konklusiotara iritsi zen erreklamazio horiek baiesteaz edo ez baiesteaz?**

Bai, 2022ko irailaren 9an Nafarroako Kontseiluari derrigorrezko irizpena eman zezan eskatu zitzaion, galderak aipatzen dituen ondare-erantzukizuneko erreklamazioez denaz bezainbatean. 2022ko irailaren 12an, Nafarroako Kontseiluak irizpen-eskaera hartu izanaren agiria igorri zuen.

Oraindik ez du irizpena eman. Nafarroako Kontseiluari buruzko ekainaren 9ko 8/2016 Foru Legearen 17. artikuluan xedatutakoaren arabera, oro har, Nafarroako Kontseiluak eskatzen zaizkion irizpenak berrogeita bost egun balioduneko epean eman beharko ditu. Kontseiluak irizpenik ematen ez badu adierazitako epean, izapidea beteta dagoela eta aholkua eskatu zaion gaiari buruz eragozpenik ez dagoela ulertuko da.

**4.- Baldin eta espedienteak burututa badaude, nola amaitu? Erreklamatzen den horren guztizko edo aldezko baiespenarekin, ala osoko ezespenarekin, irizteagatik ezen ez zela erreklamaziogileei egozteko moduko kalterik izan, zerbitzu publikoen –kasu honetan, segurtasunekoen– funtzionamendu normal nahiz anormalaren ondoriozkorik?**

Arestiko erantzunean adierazi denez gero, espedienteak ebatzi gabe daude oraindik.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko urriaren 4an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía